钦定古今图书集成/明伦汇编/官常典/第354卷 > 盛颙 周斌 王鉴 赵文博 彭烈 李人
## 钦定古今图书集成/明伦汇编/官常典/第354卷 > 盛颙 周斌 王鉴 赵文博 彭烈 李人

仪　邵铜　郑冕

按《明外史杨瑄传》：“盛颙，字时望，无锡人；斌，字国用，昌
黎人。皆景泰二年进士。鉴，太原人；文博，代州人；烈，峡
江人；人仪，隆昌人；铜，闽县人；冕，乐平人。皆进士，授御
史，颙降束鹿知县。斌，江阴，鉴，肤施；文博，淳化；烈，江浦
人；仪，襄阳，铜，博罗，冕，衡山。并有善政。束鹿徭役苦不
均，颙为立九则法，继者莫能易。母忧去，服除，民相率”
诣阙乞还。颙再任，益不用鞭扑，讼者谕之，辄叩头不
复辩。邻邑讼不决，亦皆赴，析片言折之，各心厌去。郊
外有隙地，争来筑室居之，遂成市，因号清官店。斌有
德于江阴，民歌曰：“旱为灾，周公祷，甘露来；水为患，周
公祷，阴雨散。”天顺七年，斌先以荐擢开封知府，而颙
等至。宪宗嗣位，所司始以治行闻。帝曰：“诸臣直谏，为
权幸所排，又善于其职，其悉予郡。”于是擢颙邵武知
府，鉴延安，文博、卫辉。烈河南人，仪荆州，铜温州，冕衡
州。颙复以任治剧调延平，民皆爱之。巡按御史上颙
政绩，而陜西、湖广守臣亦上鉴人，仪居县时治行，皆
特赐封诰。颙累迁陕西左布政使。时三边多警，岁复
洊饥。颙善经画，馈饷无缺，军民悉安。成化十七年召
为刑部右侍郎。居二年，调南京，未赴，会山东旱饥盗
起，改左副都御史往巡抚。甫至，露祷于天，大雨沾溉，
槁禾复苏。乃举救荒之政。既赈，馀粟尚百馀万石。又
推行《九则法》于诸府。黜暴除苛，民翕然归之。居三年，
以老致仕。弘治中卒。斌历广东右布政使。初去，江阴
民立生祠。及自开封迁去，民亦涕泣追送焉。鉴初为
御史，尝于左顺门面斥中官非礼，中官怒甚。会有诏
考察御史，因属都御史萧维祯去之，维祯不可而止。
文博终巡抚河南右副都御史。烈广东左布政使。